VENDIM
Nr. 851, datë 26.12.2024

PËR KRIJIMIN DHE FUNKSIONIMIN E BAZËS SË TË DHËNAVE GIS PËR VEPRIMTARINË ARKEOLOGJIKE NË REPUBLIKËN E SHQIPËRISË

Në mbështetje të nenit 100 të Kushtetutës, të pikës 2, të nenit 135, të ligjit nr. 27/2018, “Për trashëgiminë kulturore dhe muzetë”, të ndryshuar, dhe të nenit 4, të ligjit nr. 10 325, datë 23.9.2010, “Për bazat e të dhënave shtetërore”, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

1. Krijimin dhe funksionimin e bazës së të dhënave GIS për veprimtarinë arkeologjike në Republikën e Shqipërisë.
2. Baza e të dhënave GIS është “Databaza gjeografike për regjistrimin e veprimtarisë arkeologjike në terren dhe harta arkeologjike e Shqipërisë” (në vijim “baza e të dhënave GIS”).
3. Në këtë vendim, termat, si “baza e të dhënave”, “subjekt i interesuar”, “dhënësi i informacionit”, “institucioni administrues”, “ndërveprimi”, “të dhëna parësore dhe dytësore” kanë të njëjtin kuptim, siç përcaktohet në legjislacionin në fuqi për bazat e të dhënave shtetërore.
4. Institucioni administrues i bazës së të dhënave është Drejtoria e Shërbimit Arkeologjik në Institutin Kombëtar të Trashëgimisë Kulturore (në vijim “IKTK”).
5. Baza e të dhënave GIS është në formë elektronike.
6. Baza e të dhënave GIS përmban të dhënat parësore dhe dytësore.
7. Të dhëna parësore të hapura për publikun janë:
a) vëzhgimet arkeologjike të kryera në territorin e Republikës së Shqipërisë:
i. shtresë poligon për vëzhgimet arkeologjike; 
ii. shtresë poligon për zonifikimet arkeologjike, të miratuara me vendim të Këshillit të Ministrave;
b) sondazhet arkeologjike të kryera në territorin e Republikës së Shqipërisë:
- shtresë poligon për sondazhet arkeologjike;
c) gërmimet arkeologjike të kryera në territorin e Republikës së Shqipërisë:
- shtresë pikë për gjetjet arkeologjike;
ç) gërmimet arkeologjike të shpëtimit të kryera në territorin e Republikës së Shqipërisë;
d) zonifikimet arkeologjike të miratuara sipas vendimeve përkatëse të Këshillit të Ministrave;
dh) ndarja territoriale, sipas territorit në administrim të drejtorive rajonale të trashëgimisë kulturore (në vijim “DRTK”), referuar funksionimit dhe mënyrës së zhvillimit të veprimtarive të DRTK-ve, të përcaktuara me vendim të Këshillit të Ministrave;
- shtresë poligon për ndarjen e territorit në administrim të DRTK-ve;
e) harta arkeologjike e Shqipërisë:
i. shtresë pikë për site-t dhe gjetjet arkeologjike;
ii. shtresë linjë për rrugët antike.
7.1 Të dhëna parësore të mbyllura për publikun janë: 
a) të dhëna grafike dhe përshkrimore, në funksion të bazave të të dhënave GIS;
b) të dhëna për projektin, të cilat përmbajnë:
i. emrin e projektit, zhvillimor apo shkencor;
ii. të dhëna për subjektin zbatues. 
c) materiale digjitale: 
i. planvendosja e projektit me koordinatat përkatëse;
ii. gjurma e zonës së vëzhguar apo gërmuar/testuar;
iii. koordinata të vendgjetjeve;
iv. raport i procesit arkeologjik;
v. relacioni i gjetjeve;
vi. skeda të terrenit, imazhe;
ç) të dhënat për hartën arkeologjike: 
i. koordinatat e vendgjetjes;
ii. burimi i informacionit;
iii. imazhe, kur është e mundur;
iv. format dhe rilevim grafik, në rast strukturash.
[bookmark: _GoBack]7.2 Të dhëna dytësore të hapura për publikun janë:
a) imazhi i hartave bazë;
b) emërtimet gjeografike;
c) modeli digjital i terrenit.
7.3 Të dhëna dytësore të mbyllura për publikun janë:
i. të dhëna për aplikantin; 
ii. të dhëna për zhvilluesin.
8. Dhënës të informacionit për bazën e të dhënave GIS, janë: 
a) Instituti Kombëtar për Trashëgiminë Kulturore;
b) drejtoritë rajonale të trashëgimisë kulturore;
c) Akademia e Shkencave;
ç) Instituti i Arkeologjisë;
d) parqet arkeologjike;
dh) subjektet e licencuara për veprimtari arkeologjike dhe veprimtari arkeologjike nënujore;
e) institutet/institucione kërkimore-shkencore dhe institucionet e arsimit të lartë. 
9. Subjektet e interesuara për bazën e të dhënave janë, si më poshtë vijon:
a) institucionet e specializuara, sipas nenit 28, të ligjit nr. 27/2018, “Për trashëgiminë kulturore dhe muzetë”, të ndryshuar;
b) subjektet e licencuara për veprimtari arkeologjike dhe veprimtari arkeologjike nënujore;
c) universitetet;
ç) publiku i gjerë, përfshirë subjekte private të licencuara në fushën e arkeologjisë; 
d) institucionet publike e private; 
dh) persona fizikë/juridikë, që kanë interes për qëllime informimi.
10. Niveli dhe mënyra e aksesit në sistem e subjekteve të interesuara është, si më poshtë: 
a) si konsultues (viewer) të informacionit nëpërmjet web-it;
Të gjithë të interesuarit kanë nivel aksesi si lexues e konsultues, lidhur me informacionin e vënë në dispozicion, nëpërmjet aplikimit webGis, në faqen e internetit të IKTK-së.
b) si administrator, përpunues dhe përditësues i bazës së të dhënave është Drejtoria e Shërbimit Arkeologjik.
11. Për punonjësit e IKTK-së, niveli i aksesimit përcaktohet në rregulloren e brendshme të organizimit dhe të funksionimit të sistemit webGis për menaxhimin e veprimtarisë arkeologjike në terren dhe hartës arkeologjikë të Shqipërisë. 
12. Baza e të dhënave GIS ndërvepron me:
a) Gjeoportalin Kombëtar, administruar nga Autoriteti Shtetëror për Informacionin Gjeohapësinor;
b) Regjistrin Kombëtar të Gjendjes Civile, administruar nga Drejtoria e Përgjithshme e Gjendjes Civile;
c) Regjistrin Tregtar, administruar nga Qendra Kombëtare e Biznesit.
13. Informacioni i shtresave gjeografike të databazës përcillet me anë të WMS-së publike, duke e bërë këtë informacion të konsultueshëm nga sisteme të ngjashme të tjera dhe/ose në programe GIS Desktop.
14. Të dhënat personale të përfshira në bazën e të dhënave GIS përpunohen në përputhje me dispozitat e ligjit nr. 9887, datë 10.3.2008, “Për mbrojtjen e të dhënave personale”, të ndryshuar. IKTK-ja përdor bazën e të dhënave edhe për përpunimin e statistikave, kërkimeve, studimeve dhe analizave të të dhënave, si dhe për komunikimin ose shpërndarjen e mundshme të tyre, vetëm në formë anonime.
15. Baza e të dhënave GIS ka 4 nivele përdoruesish (users, levels):
a) administratori; 
b) specialisti GIS i sektorit përgjegjës për menaxhimin e të dhënave të kësaj baze të dhënash;
c) specialisti për kontrollin e dokumentacionit;
ç) subjekti i licencuar në arkeologji/institucioni i specializuar.
16. Funksionet dhe të drejtat e secilit përdorues janë në përputhje me pozicionin e punës, të përcaktuara në procedurat e punës, si dhe të miratuara nga drejtori i IKTK-së për secilin nga punonjësit e tij. 
17. Vendimi nr. 133, datë 7.3.2018, i Këshillit të Ministrave, “Për krijimin e bazës së të dhënave shtetërore për sistemin e webGis për menaxhimin e veprimtarisë arkeologjike në terren të Agjencisë së Shërbimit Arkeologjik”, shfuqizohet.
18. Ngarkohet Instituti Kombëtar i Trashëgimisë Kulturore, institucionet e specializuara që kryejnë veprimtari të kërkimit arkeologjik dhe subjektet e licencuara për veprimtari arkeologjike dhe veprimtari arkeologjike nënujore për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

